„ЗНАЧАЈНА ПИТАЊА У ОБЛАСТИ УПРАВЉАЊА ВОДАМА”

 *- Закључци са одржане конференције -*

**Органско загађење површинских вода**

Органско загађење водотока у Републици Србији представља једно од значајних питања у области управљања водама које је препознато као основ за одређивање програма мера и изазов на путу постизања одговарајућег статуса вода и достизања циљева животне средине. Као највеће изворе органског загађења учесници истичу концентрисане изворе, односно испуштање непречишћених и недовољно пречишћених комуналних и индустријских отпадних вода. Како би се решило ово питање, сви учесници су се сложили, да је потребан развој и изградња адекватне комуналне инфраструктуре и постројења за пречишћавање отпадних вода. Међутим, главну дилему представља непостојање јасног и реалистичног плана, јасно дефинисаних приоритета, као и начина финансирања изградње нарочито код комуналних предузећа. Осим тога непостојање адекватног катастра загађивача у комуналним предузећима спречава добијање потпуне слике о величини и значају утицаја испуштених отпадних вода. Као посебан проблем истакнута је и изградња канализационих система без постројења за пречишћавање отпадних вода и недостатак акционих планова. Као један од основних критеријума за избор приоритета за изградњу канализационих система и постројења за пречишћавање отпадних вода препознато је специфично оптерећење пријемника и његов капацитет за пријем загађења, као и степен изграђености и прикључености становништва на јавну канализациону мрежу. При том је врло важно успостављање одговарајуће организације система која ће омогућити појачану контролу загађивача, као и омогућавање стабилног финансирања уз уважавање економске моћи становништва и привреде и увођење принципа „корисник плаћа“ и „загађивач плаћа“. Такође, учесници сматрају да спровођење постојеће законске регулативе, регионализација комуналних предузећа, увођење алтернативних начина пречишћавања и изградња мањих постројења представљају потенцијалне даље кораке ка смањењу загађења површинских вода органским супстанцама

**Загађење површинских вода нутријентима**

Загађење нутријентима узроковано испуштањем азота (N) и фосфора (P) у површинске воде представља једно од значајних питања у области управљања водама. Емисије загађења нутријентима потичу из концентрисаних (комуналних и индустријских отпадних вода) и расутих извора загађења (пољопривредних активности, услед прекомерног коришћења ђубрива и неадекватног складиштења стајњака). Као највеће проблемe у загађењу нутријентима учесници су истакли концентрисане изворе, односно испуштање отпадних вода из канализационих система без претходног пречишћавања, али и велики број насеља која не поседују канализациону мрежу, као и проблеми везани за „дивљу градњу“ која нема решену канализациону инфраструктуру. Да би се решили ови проблеми, учесници су се сложили, потребна је подршка ЕУ фондова у виду финанасирања, као и спровођење закона и подзаконских аката, финансијско ојачавање програма који се односе на прикупљање и пречишћавање вода и едукација становништва. Истакнити су проблеми који потичу од дифузних извора загађења тј. неадекватног складиштења стајњака и примене пестицида, који се решавају применом „Кода добре пољопривредне праксе“, подизањем свести пољопривредника деловањем саватодавних служби и међусекторском сарадњом, као и коришћењем искустава других земаља. Такође, истакнут је проблем непостојања и непридржавања ограничења у зонама санитарне заштите, све дилеме у вези неусклађености база података различитих институција, анализа квалитета вода, недостатка кадрова у области управљања водама као и потребе за стварањем регионалних мониторинг центара.

**Загађење површинских вода хазардним супстанцама**

Загађење површинских вода хазардним супстанцама, иако дефинисано као једно од значајних питања за управљање водама, карактерише недостатак релевантних и систематски прикупљених података који би могли омогућити јасно дефинисање програма мера и доношење адекватних одлука у циљу његовог смањења. Као највећи извори загађења дефинисане су тзв „прљаве технологије“ у индустријском сектору посебно у области термо-енергетике и рударства, загађење пестицидима и другим хемијским супстанцама које се користе у пољопривреди, неодоварајуће процедуре у сектору управљања комуналним, индустријским и медицинским отпадом и управљању шумским земљиштем. Као посебан проблем истакнути су недостатак ресурса (финансијских и људских усред забране запошљавања), непостојање регистра приоритетних супстанци, листе специфичних загађујућих супстанци и анализе природног загађења везаног за загађујуће супстанце. Као изазови у управљању загађењем хазардним супстанцама, у дискусији су поменути поред ниске свести становништва и генералне незаинтересованости за питања загађења, непоштовање постојеће легислативе, проблеми неодговарајућег инспекцијског надзора, контроле послова узорковања и анализе вода, капацитета локалних самоуправа и недовољна интеринституционална сарадња. Као предлог за потенцијалне кораке ка смањењу загађења хазардним супстанцама истакнута је важност сарадње у дефинисању националног мониторинг програма, контрола лабораторијских и организација међулабораторијских испитивања, оснаживање капацитета локалних самоуправа и инспекцијских служби. Предложено је и покретање система ране најаве за случај акцидентнх загађења, креирање евиденције примене хемијских супстанци у пољопривреди, а посебно је истакнута важност примене принципа „загађивач плаћа“, промовисање примера добре праксе и позивање на друштвену одговорност компанија и свих грађана.

**Хидроморфолошки притисци**

Хидроморфолошки притисци су издвојени као највећа непознаница у оквиру значајних питања у области управљања водама. Представници заинтересованих страна су као приоритетни проблем издвојили последице које се јављају услед деловања хидроморфолошких притисака, везаних за конкретне и појединачне објекте или радове (подизање нивоа подземних вода услед изградње акумулација, засипање акумулација наносом, непланска израдња објеката у плавним зонама и на водном земљишту, бесправна изградња, непоштовање законских оквира у области грађевинарства и непоштовање планских основа). Учесници су исказали и своје дилеме у погледу решавања утицаја хидроморфолошких притисака: Да ли је сврсисходније увести казне или дати подстицај? Какав приступ имати код већ изграђених објеката? Да ли укинути експолатацију речног наноса или је преорјентисати? На крају дискусије дошло се и до предлога могућих решења: повећање новчаних средстава за решавање проблема подземних вода (нпр. од средстава оних који загађују), пошумљавање горњих делова сливова, израда одговарајуће планске документације, стратешка процена утицаја изградње/уклањања одређених објеката, формирање базе података хидроморфолошких промена које доводе до формирања притиска, примена концепта „плаво-зелених коридора, израда правилника и правних аката у области хидроморфологије, већа употреба других обновљивих извора енергије (не само воде), изградња ретензија и враћање површина за плавне зоне, јачање капацитета инспекцијског надзора.

**Притисци на квалитет и квантитет подземних вода**

На водна тела подземних вода врши се двоструки притисак: квалитативни и квантитативни. Квалитативни притисак се огледа у загађењу подземних вода (тачкастом или дифузном) који је изазван антропогеним дејством, индустријом, пољопривредом, одсуством фекалне канализације и постројења за пречишћавање отпадних вода, легалних и илегалних депонија ђубрета, фарми за узгој свиња и стоке, као и јаловишта од напуштених и активних рудника. Квантитативни притисак на водна тела подземних вода се огледа у већем исцрпљивању водног тела, у смислу употребе подземне воде за људске потребе или потребе индустрије, пољопривреде и наводњавања, него што је могућност његовог природног прихрањивања, што значи да је биланс подземних вода негативан. Трећи, не мање важан проблем, огледа се у томе што се надлежности над управљањем подземним водама као ресурсом налазе у оквиру четири министарстава (Министарство, пољопривреде, шумарства и водопривреде, Министарство енергетике, Министарство животне средине и Министарство здравља) што за последицу има отежано прикупљање и размену података, као и координацију у процесу доношења законских и подзаконских аката. Такође, проблем је и неинформисаност локалних самоуправа, као и самих грађана о важности ресурса подземних вода (70% воде за пиће у Србији се добија из водних тела подземних вода, сва флаширана вода која се налази на тржишту Републике Србије је захваћена из подземних вода), као и незаинтересованост према струци која се бави подземним водама. Како би се унапредио и повећао интерес јавности, локалних самоуправа и саме државе према ресурсу подземних вода и према проблематици која прати овај ресурс, неопходно је повећати квалитативни и квантитативни мониторинг подземних вода, инвестирати у додатне кадрове из хидрогеолошке струке, повезати на једно место податке о квалитету и квантитету подземних вода на територији Републике Србије које поседују различита министарства, Републички хидрометеорлошки завод, Рударско-геолошки факултет - департман за хидрогеологију, Институт за водопривреду „Јарослав Черни“ и остале референтне установе, као и убрзати финансирање и израду Основне хидрогеолошке карте Републике Србије.